Virallinen lehti nro C 297 , 15/10/1999 s. 0082



KIRJALLINEN KYSYMYS E-3587/98 esittäjä(t): Alexandros Alavanos (GUE/NGL) komissiolle (3. joulukuuta 1998) Aihe: Kreikan vapauttaminen direktiivin 98/18/EY säännöksistä Direktiivin 98/18/EY(1), joka on annettu "matkustaja-alusten turvallisuussäännöistä ja -määräyksistä", mukaan nykyisissä yli 27 vuotta vanhoissa aluksissa on suoritettava merkittäviä rakenteellisia muutoksia 1. lokakuuta 2000 mennessä, jotta ne olisivat turvallisempia. Kuitenkin Kreikan lipun alla kulkevat alukset, jotka liikennöivät ainoastaan kreikkalaisten satamien välillä ja jotka lakkaavat liikennöimästä, kun ne ovat palvelleet 35 vuotta, on vapautettu tästä määräyksestä. Komissiolta kysytään: 1. Mistä syistä kreikkalaisten saarten välillä liikkuvien laivojen rakenteellisten muutosten tekemättä jättäminen ei aiheuta niitä vaaroja, joita tästä koituu muiden jäsenvaltioiden aluksille siinä määrin, että niille on välttämätöntä tehdä rakenteellisia muutoksia? 2. Huomaako komissio, että on olemassa vaara, että aluksia, joiden rakenne ei ole säännösten mukainen ja jotka liikennöivät jäsenvaltioissa, myydään kreikkalaisille laivanvarustajille käytettäväksi kreikkalaisten satamien välillä? 3. Onko Kreikka toimittanut komissiolle luettelon olemassa olevista matkustaja-aluksista, jotka on vapautettu edellä mainitun direktiivin säännöksistä tämän direktiivin 6 artiklan 3 kohdan g alakohdan nojalla? Komission jäsenen Neil Kinnockinkomission puolesta antama vastaus (7. tammikuuta 1999) 1. Komissiolla ei ole syytä uskoa, että matkustaja-alusten Kreikan saarten välillä tarjoamiin palveluihin liittyisi vähemmän vaaroja kuin muiden jäsenvaltioiden kotimaanliikenteessä. Neuvoston direktiivin 98/18/EY 6 artiklan 3 kohdan g alakohdan mukainen poikkeus, jonka mukaan tietty määrä jo olemassa olevia matkustaja-aluksia vapautetaan joistakin direktiivissä esitetyistä parantamisvaatimuksista, on myönnetty Kreikalle sosiaalis-taloudellisen yhteenkuuluvuuden nimissä ja ottaen huomioon, että kaikista jäsenvaltioista vain Kreikassa on asetettu 35 vuoden yläikäraja kotimaanliikenteessä käytettäville matkustaja-aluksille. Koska direktiivissä olevat parantamisvaatimukset merkitsevät huomattavia rakenteellisia korjauksia ja suuria investointeja, on katsottu, että parantamisen vaatiminen aluksilta, joiden jäljellä oleva toiminta-aika on alle kahdeksan vuotta, olisi taloudellisesti kohtuutonta. 2. Komissio ei myöskään pidä todennäköisenä vaaraa, että sellaisia aluksia, jotka eivät ole direktiivin parantamisvaatimusten mukaisia, myytäisiin kreikkalaisille omistajille ja että niitä sitten käytettäisiin kotimaanliikenteessä Kreikan satamien välillä. Vaara on suljettu pois rajoittamalla 6 artiklan 3 kohdan g alakohdan mukainen poikkeusmahdollisuus koskemaan vain matkustaja-aluksia, jotka liikennöivät jo ainoastaan Kreikan kotimaanliikenteessä ennen 1. tammikuuta 1996 tai jotka on siirretty kotimaanliikenteeseen ennen direktiivin voimaantulopäivää. 3. Kreikka on toimittanut 6 artiklan 3 kohdan g alakohdan mukaisesti komissiolle luettelon olemassa olevista matkustaja-aluksista, joihin 6 artiklan 3 kohdan g alakohdan mukaista poikkeusta voidaan soveltaa. Luettelo julkaistaan lähitulevaisuudessa Euroopan yhteisöjen virallisessa lehdessä. (1) EYVL L 144, 15.5.1998, s. 1.